Miriam College

Ing Miriam College metung yang pipagaralan a alang stock at e magtubung a Filipino ampong Katoliko para kareng bábai king Quezon Lakanbalen, Filipinas. Miyayampang yang programang akademiko manibat pre-elementarya anggang postgradwadu ampong pamanuru da reng atsu na king edad para king pamanalkus (development) ning kabyasnan ampong kagiwan da reng magaral, a miririnan leparan ampong lalam kareng pamisuglung a pambangsa, pangrehiyon ampong internasyonal. Manimuna yang pipagaralang pambabai, dapot deng kayang programang pre-elementarya, pamanuru kareng atsu edad, gradwadu ampong pamanigaral da reng maklak tatanggap lang magaral a lálaki.

Amlat
Migumpisa ya ing Miriam College kanitang 1926, anyang mekisabi ya ing Arzobispo ning Menila kareng madre ning Maryknoll Congregation a makabasi king 
New York, USA a mitalakad lang escuela nung la malyaring iturung mag-mestra deng kayanakan a Filipinang Catolicu. Anyang mumuna, ginamit de ing sadyang cumbintung Agustino king Malabon, Rizal, at meyaus ya iting Malabon Normal School. Makatapilan ya minalis iti anggang 1952. Anyang banwang ita, miyalilan ya lagyu king Maryknoll College, at megi neng permanenting lugal ing Diliman, Quezon Lakanbalen. 

Meragul ing yampang ning Maryknoll College, manibat king pamanurung mestra paras king metung a colegiu ning liberal arts.  Kaybat ning 
Vatican II, migdicisiun ya ing congregaciun a Maryknoll a ibugnus ing karelang obra king dapát a pangmisionariu king mabilug a yatu. Anyang 1977, miyalis ing pamibandi na ampong pamanibala ning pipagaralan paras kareng talapanibalang laico (e pari o madre). Agpang king pamikasundu, miyalilan ya lagyu ing escuela king Miriam College anyang 1989.

Pasilidad ning campus
Kayabe la kareng pasilidad king campus ding Bahay Silungan, metung a dormitoriu para kareng talapagaral ibat kareng aliwang bansa a saguli mu, ing Gallery of Women's Art a maki obrang donasiun da reng bábaing talatuki ning alit o artist, ing Little Theatre a para kareng miyayaliwang palage king escuela, ing Mini-Forest Park, kapilya ampong day care center.  

Kilalang miyari

Thelma Dumpit - Kilalang ABC 5 News Anchor 
Chin-chin Gutierrez – artista king pelicula ampong telebision; metung a kilalang maki masabal king kapatulugan/kapaligiran (environmentalist)
Nieves Confesor - Decana ning Asian Institute of Management; sadyang Kalihim ning Pamagobra ampong Pamag-empleu (Secretary of Labor and Employment) ning Filipinas
Gemma Cruz Araneta – sinambut a Miss International ketang 1964; sadyang Kalihim ning Turismu ning Filipinas
Margie Moran – sinambut a Miss Universe ketang 1973
Dennis Trillo – artista king telebisiun ampong pelicula a sinambut galal (award)
Juris Fernandez – manimunang taladalit (lead vocalist) ning MYMP; magkantang maleparan kagiwan (versatile singer)

Pikwanan
Dalerayan

Suglung palwal
 Miriam College official website 
Category:Schools in the Philippines
Category:High schools in the Philippines
Category:Roman Catholic universities and colleges in the Philippines
Category:Women's universities and colleges in the Philippines
Category:Educational institutions established in 1926
Category:Educational institutions in Quezon City
Category:Liberal arts colleges in the Philippines